מספר פנימי: 2087709

הכנסת העשרים ושלוש

**יוזמים: חברי הכנסת** **גדעון סער**
 **מאי גולן**
 **יואב קיש**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 פ/534/23

הצעת חוק-יסוד: כבוד האדם וחירותו (תיקון – תוקפו של חוק חורג בעניין מסתננים)

|  |  |  |
| --- | --- | --- |
| הוספת סעיף 13 | 1. | בחוק-יסוד: כבוד האדם וחירותו[[1]](#footnote-2), אחרי סעיף 12 יבוא: |
|  |  | "תוקפו של חוק חורג בנושא מסתננים  | 13. | הוראת חוק שעניינה מניעת הסתננות לישראל והבטחת יציאה מישראל של מסתננים, ובכלל זה הוראה העוסקת בתקופת שהותם בישראל, הפוגעת בזכויות לפי חוק-יסוד זה תהיה תקפה אף אם אינה בהתאם לסעיף 8, אם נכללה בחוק שנתקבל ברוב של חברי הכנסת ונאמר בה במפורש, שהוא תקף על אף האמור בחוק-יסוד זה; תוקפו של חוק כאמור יפקע בתום ארבע שנים מיום תחילתו, זולת אם נקבע בו מועד מוקדם יותר." |

דברי הסבר

כחלק מניסיון המדינה למצוא פתרון לבעיית ההסתננות הבלתי חוקית מאפריקה לישראל, חוקקה הכנסת בשנים האחרונות מספר תיקונים לחוק למניעת הסתננות (עבירות ושיפוט), התשי"ד–1954, אשר נפסלו על ידי בג"ץ בנימוק שיש בהם סתירה לחוק-יסוד: כבוד האדם וחירותו. בין השאר, נפסלו הוראות החוק בנושא מתקן השהיה בחולות, אורך המאסר למסתנן בלתי חוקי ולאחרונה חוק הפיקדון למסתננים (תיקון מס' 18 לחוק עובדים זרים).

הפתרון המוצע בהצעה חוק זו דומה בעיקרו למודל הקיים בקנדה בצורה רחבה ואשר התקבל במדינת ישראל ביחס לחוק-יסוד: חופש העיסוק בלבד וזאת על מנת לפתור את סוגיית איסור ייבוא החזיר בשנת 1994.

על פי הצעת החוק, בדומה לסוגיית ייבוא החזיר וחוק-יסוד: חופש העיסוק, בכל הקשור לחקיקה בנושא ההסתננות הבלתי חוקית לישראל תוכל הכנסת להתגבר על פסיקת בית המשפט העליון גם אם זה יקבע כי החקיקה האמורה אינה עומדת במבחני פסקת ההגבלה של חוק-יסוד: כבוד האדם וחירותו וזאת מפאת חשיבותו הלאומית של הנושא והאחריות שיש לרשות המבצעת כלפי אזרחיה בנושא הכניסה לישראל.

הצעות חוק זהות הונחו על שולחן הכנסת העשרים על ידי חברת הכנסת שולי מועלם-רפאלי (פ/5497/20) ועל ידי חבר הכנסת יואב קיש (פ/5749/20).

---------------------------------

הוגשה ליו"ר הכנסת והסגנים

והונחה על שולחן הכנסת ביום

י' באייר התש"ף – 4.5.20

1. ס"ח התשנ"ב, עמ' 150. [↑](#footnote-ref-2)